Source: https://ficek.sk/mam-este-nadej-ziskat-dieta-spat-14171
Timestamp: 2020-03-30 13:25:50+00:00

Document:
[2020] Mám ešte nádej získať dieťa späť? | Právna Poradňa
Otázka: Mám ešte nádej získať dieťa späť?
Dobrý deň, pred rokom som mala súd ohľadom mojej 4 ročnej dcérky pretože som odcestovala do Anglicka za prácou a bola som nútená zveriť ju do starostlivosti môjho exmanžela, ten ale nechce malú dávať vôbec mojim rodičom a nechce ani povoliť aby som si ju občas sem zobrala na prázdniny, má na to právo, dá sa nejako bojovať? Bude možné ju získať po cca 4 rokoch naspäť bez problémov?? Veľmi pekne ďakujem za odpoveď som strašne zúfalá.
Odpoveď: Mám ešte nádej získať dieťa späť?
na úvod by som rád poukázal na § 28 ods.2 Zákona o rodine, v zmysle ktorého majú rodičovské práva a povinnosti obaja rodičia. Právo styku nie je výnimkou. Ani Váš rozvod s manželom, nie je dôvodom na obmedzenie Vášho styku s dcérou, pokiaľ je styk s Vami v dcérinom záujme.
Pokiaľ v rozsudku, ktorým súd rozviedol Vaše manželstvo neupravil styk s dieťaťom a Váš bývalý manžel nie je ochotný umožniť Vám styk s dcérou, je možné požiadať súd, aby Váš styk s dcérou upravil súdnym rozhodnutím, podľa § 25 ods.2 Zákona o rodine. Do času kým súd rozhodne o Vašom návrhu na úpravu styku je možné a vhodné podať návrh na vydanie predbežného opatrenia podľa § 75 Občianského súdneho poriadku. V odôvodnení návrhu na vydanie predbežného opatrenia, však musíte uviesť dôvody potreby dočasnej úpravy pomerov maloletého dieťaťa v záujme maloletého dieťaťa. Ak však súd upravil v rozsudku o rozvode s Vaším bývalým manželom a Váš bývalý manžel ho nerešpektuje a odmieta Vám umožňovať styk s dcérou, potom prichádza do úvahy podať návrh na súd, v ktorom požiadate súd o zmenu rozohdnutia o osobnej starostlivosti (§ 25 ods.4 Zákona o rodine).
Pri posudzovaní záujmu maloletého dieťaťa sa berú do úvahy najmä jeho citové väzby, vývinové potreby, stabilitu budúceho výchovného prostredia a pod. Určite je v záujme Vašej dcéry, aby poznala svoju matku, trávila s ňou čas, rovnako aby s Vami mohla budovať vzťah. To všetko sa následne odrazí na vlastnostiach a charaktere Vašej dcéry v budúcnosti. Preto je dôležité, aby sa citové väzby medzi rodičmi a dieťaťom nepretrhli a aby sa naďalej stretávali.
Ako však uvádzate, dôvodom prečo ste súhlasili so zverením dcéry do osobnej starostlivosti jej otca je Vaša práca v Anglicku, preto je zrejme vhodnejšie požiadať súd o úpravu výkonu práv a povinností k maloletému dieťaťu, pričom nemusíte žiadať pravidelný styk (napr. každé dva týždne). Je možné žiadať aj o styk nepravidelný, napr. počas letných prázdnin, Vianoc, atď. Súdy zvyknú určovať styk v podobných prípadoch ako je ten Váš, spôsobom, že určia styk na dlhšie časové obdobie a viac krát do roka, napr. na dva týždne a pod.
Čo sa týka toho, že Váš bývalý manžel odmieta umožniť styk s Vašou dcérou jej starým rodičom, uvádzam že aj toto konanie je v rozpore so Zákonom o rodine, keďže podľa § 25 ods.5 Zákona o rodine môže súd upraviť aj styk s blízkymi osobami (sem patria aj starí rodičia), pokiaľ je to v záujme maloletého dieťaťa.
Na záver si dovolím uviesť skutočnosť, že vo veciach, v ktorých sa rozhoduje o maloletých ďeťoch je vždy kľúčový záujem dieťaťa. Pokiaľ by teda Vaše stretnutia s dcérou boli v jej záujme s najväčeou pravdebodobnosťou by súd rozhodol vo Váš prospech. Ako som uviedol vyššie, máte možnosť podať návrh na úpravu styku s dcérou, pričom môžete žiadať aj nepravidelné stretnutia. Zdôrazňujem, že dieťa ma právo na styk s oboma rodičmi, pokiaľ je to v jeho záujme. Dieťa ma rovnako právo na styk aj so starými rodičmi. Netreba zabúdať ani na to, že v zmysle judikatúry aj v zmysle medzinárodných dohovorov o základných právach a právach dieťaťa sa zdôrazňuje potreba a právo dieťaťa poznať oboch rodičov a stretávať sa s nimi.

References: súd 
 § 28
 súd 
 § 25
 súd 
 § 75
 súd 
 súd 
 súd 
 § 25
 súd 
 súd